《宝月偶值报慈坐中走笔》
宋代·释德洪

十年尘土中，厥状浸成俗。坐令眠云衣，化作征人服。

此行欲买舟，寻我旧山谷。识君御水傍，笑齿璨明玉。

肃静鹙子仪，脩拔孝基目。殷勤抚道义，祖道欲倾覆。

赖子今妙年，真风跬可续。闻之厚自愧，所趣在幽独。

君言如不欺，是亦含生福。须臾读君诗，气韵丽可掬。

心胸何玲珑，多能吾所伏。春流日夜急，归心难管束。

良会故已述，妙谈何日复。吴山嘉有馀，为君置茅屋。

头白早归来，暮云无使瞩。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。